CELEX: 62020TN0624
Language: el
Date: 2020-10-09 00:00:00
Title: Υπόθεση T-624/20: Προσφυγή-αγωγή της 9ης Οκτωβρίου 2020 — MV κατά Επιτροπής

21.12.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 443/22
            
         
      Προσφυγή-αγωγή της 9ης Οκτωβρίου 2020 — MV κατά Επιτροπής
      (Υπόθεση T-624/20)
      (2020/C 443/26)
      Γλώσσα διαδικασίας: η αγγλική
      
         Διάδικοι
      
      
         Προσφεύγων-ενάγων: MV (εκπρόσωποι: G. Pandey, D. Rovetta και V. Villante, δικηγόροι)
      
         Καθής-εναγομένη: Ευρωπαϊκή Επιτροπή
      
         Αιτήματα
      
      Ο προσφεύγων-ενάγων ζητεί από το Γενικό Δικαστήριο:
      
                  —
               
               
                  να ακυρώσει την απόφαση της 30ής Ιουνίου 2020 της Ευρωπαϊκής Υπηρεσίας Επιλογής Προσωπικού (EPSO) με την οποία απορρίφθηκε η υποβληθείσα στις 27 Ιανουαρίου 2020, δυνάμει του άρθρου 90, παράγραφος 2, του Κανονισμού Υπηρεσιακής Καταστάσεως των υπαλλήλων της Ευρωπαϊκής Ένωσης, ένσταση του προσφεύγοντος-ενάγοντος, στην οποία συμπεριλαμβάνεται η απόρριψη της αξίωσης του προσφεύγοντος-ενάγοντος σε αποζημίωση ύψους 50 000 ευρώ,
               
            
                  —
               
               
                  να ακυρώσει την απόφαση της 29ης Οκτωβρίου 2019 της Ευρωπαϊκής Υπηρεσίας Επιλογής Προσωπικού (EPSO)/Εξεταστικής Επιτροπής περί απόρριψης της αίτησης του προσφεύγοντος-ενάγοντος για επανεξέταση της απόφασης της εξεταστικής επιτροπής περί μη συμμετοχής του στο επόμενο στάδιο του διαγωνισμού,
               
            
                  —
               
               
                  να ακυρώσει την απόφαση της 5ης Ιουνίου 2019 η οποία εμφανίζεται στον ιστότοπο της EPSO περί μη συμπερίληψης του προσφεύγοντος-ενάγοντος στο σχέδιο του πίνακα των επιτυχόντων υποψηφίων στον διαγωνισμό EPSO/AD/364/19 — 3- Υπεύθυνοι ασφαλείας,
               
            
                  —
               
               
                  να ακυρώσει την προκήρυξη EPSO/AD/364/19 — 3- Υπεύθυνοι ασφαλείας, η οποία δημοσιεύθηκε στις 24 Ιανουαρίου 2019, και, στο σύνολό του, το σχέδιο του προκύπτοντος πίνακα των υποψηφίων που επιλέχθηκαν να συμμετάσχουν στον προαναφερθέντα διαγωνισμό,
               
            
                  —
               
               
                  επιπλέον:
                  
                              —
                           
                           
                              προκαταρκτικώς, εφόσον απαιτείται, να κηρύξει το άρθρο 90 του ΚΥΚ ανίσχυρο και ανεφάρμοστο στην υπό κρίση υπόθεση δυνάμει του άρθρου 270 της Συνθήκης για τη Λειτουργία της Ευρωπαϊκής Ένωσης,
                           
                        
                              —
                           
                           
                              να διατάξει τη διεξαγωγή αποδείξεων, στο πλαίσιο της παρούσας προσφυγής-αγωγής,
                           
                        
                              —
                           
                           
                              να καταδικάσει την Ευρωπαϊκή Επιτροπή στα δικαστικά της έξοδα, καθώς και στα δικαστικά έξοδα του προσφεύγοντος-ενάγοντος,
                           
                        
                              —
                           
                           
                              να υποχρεώσει την καθής να καταβάλει στον προσφεύγοντα-ενάγοντα αποζημίωση ποσού 50 000 ευρώ για τη ζημία που υπέστη λόγω της έλλειψης νομιμότητας των προαναφερθεισών προσβαλλομένων αποφάσεων.
                           
                        
            
         Ισχυρισμοί και κύρια επιχειρήματα
      
      Προς στήριξη της προσφυγής-αγωγής του, ο προσφεύγων-ενάγων προβάλλει τέσσερις λόγους ακυρώσεως.
      
                  1.
               
               
                  Με τον πρώτο λόγο προβάλλεται πρόδηλη πλάνη εκτιμήσεως εκ μέρους της EPSO/εξεταστικής επιτροπής όσον αφορά την αξιολόγηση της επαγγελματικής εμπειρίας του προσφεύγοντος-ενάγοντος και παράβαση του παραρτήματος II της επίμαχης προκήρυξης του διαγωνισμού όπου εκτίθεται λεπτομερώς η απαιτούμενη επαγγελματική εμπειρία.
               
            
                  2.
               
               
                  Με τον δεύτερο λόγο προβάλλεται παράβαση των άρθρων 1, 2, 3 και 4 του κανονισμού αριθ. 1 του Συμβουλίου της 15ης Απριλίου 1958 (1), σε συνδυασμό με παράβαση των άρθρων 1δ και 28 του ΚΥΚ και του άρθρου 1, παράγραφος 1, στοιχείο στ', του παραρτήματος III του ΚΥΚ, παραβίαση των αρχών της ίσης μεταχειρίσεως και απαγόρευσης των διακρίσεων καθώς και έλλειψη νομιμότητας της προκήρυξης του διαγωνισμού κατά το άρθρο 277 ΣΛΕΕ.
               
            
                  3.
               
               
                  Με τον τρίτο λόγο προβάλλεται έλλειψη νομιμότητας, κατά το άρθρο 277 ΣΛΕΕ, του Αξιολογητή Ταλέντου και του σημείου 2.4 των γενικών κανόνων που εφαρμόζονται στους γενικούς διαγωνισμούς, καθώς και του άρθρου 5 του παραρτήματος III του ΚΥΚ, σε συνδυασμό με παράβαση των άρθρων 1δ, 4, 7 και 29 του ΚΥΚ.
               
            
                  4.
               
               
                  Με τον τέταρτο λόγο προβάλλεται έλλειψη νομιμότητας, κατά το άρθρο 277 ΣΛΕΕ, ολόκληρου του παραρτήματος II της προκήρυξης του επίμαχου διαγωνισμού, σε συνδυασμό με παράβαση του άρθρου 1δ του ΚΥΚ.
               
            
         (1)  Κανονισμός αριθ. 1 του Συμβουλίου, της 15ης Απριλίου 1958, περί καθορισμού του γλωσσικού καθεστώτος της Ευρωπαϊκής Οικονομικής Κοινότητας (EE L ειδ. έκδ. 01/001, σ. 14), όπως τροποποιήθηκε.